Mamba-skrik - Mogol Pos
Andrew word op die draagbaar gehelp na sy aankoms by Mediclinic Lephalale
LEPHALALE — Andrew Schoeman (39) het Vrydag 6 Januarie 'n baie noue ontkoming gehad nadat hy op 'n plaas sowat 97 buite Lephalale deur 'n swart mamba gebyt is.
Volgens Dalene du Plessis, sy verloofde, het hy Vrydagoggend rondom 08:00 met sy kwadfiets veld toe gery om na gouewildebeeste te gaan kyk. Minute daarna het hy afgekyk en gesien hy het oor 'n swart mamba gery. Die slang het reeds opgestaan om hom te byt en hy het dit met sy hand probeer wegklap, maar dit was te laat. "Die slang se tande het sy been 'geskraap' omdat hy dit weggeklap het, maar die skade was gedoen" sê Dalene.
"Toe ek hom hoor aankom huis toe het ek dadelik geweet iets is verkeerd – net aan die manier waarop hy aangejaag gekom het" sê Dalene.
Andrew het self op die noodradio hulp ontbied en volgens Gideon de Jager wat die radiogesprekke gevolg het, was dit ongelooflik hoe die gemeenskap dadelik saamgestaan het om hulp aan te bied.
Pieter Lamprecht het Andrew gehoor en onmiddellik sy helikopter aangebied. Volgens Dalene het die helikopter na sowat 10 minute reeds by hulle geland om Andrew na Mediclinic Lephalale te neem. Intussen het die radiobemanning die hospitaal laat weet van die voorval sodat hulle gereed kon wees as die helikopter land.
Dr Willie Barnard, Lephalale se "slangdokter" is ook geskakel en hy het by die hospitaal vir Andrew gewag.
Toe die helikopter op die parkeerarea by Mediclinic land was die personeel dadelik gereed met 'n draagbaar en suurstof.
Toe Andrew egter die eerste ampule teengif kry, het hy 'n hewige allergiese reaksie gekry. Volgens dr Willie het hy dadelik besef hulle het 'n probleem en hy het vir Andrew adrenalien en 'n anti-allergiese middel gegee. "Ons het weer probeer met die teengif, maar sy tweede reaksie was selfs erger as die eerste en ek het besluit om die teengif te staak" sê dr Willie. Andrew is daarna aan 'n ventilator gekoppel aangesien sy asemhaling swakker geword het. Vrydag teen middernag was Andrew baie benoud en dr Willie het vir hom nog van die anti-allergiese middel gegee. Sy keel was ook geswel. Teen 04:10 Saterdagoggend het Andrew se suurstofopname vinnig begin val en hy is weer aan die ventilator gekoppel totdat sy suurstofopname 90% was. Dr Willie sê hy het toe besef dat longkomplikasies ingetree het, want hy het onder andere baie slym op sy longe gehad. Volgens dr Willie het Andrew nog met hom gepraat maar hy kon sien hy is nie meer heeltemal by sy bewussyn nie. Hy het besluit om Andrew oor te plaas na Pretoria-Oos Hospitaal waar hy in die intensiewe sorgeenheid opgeneem is.
Dr Willie sê hy het seker gemaak dat Andrew deur 'n baie goeie pulmonoloog behandel word. ('n Pulmonoloog spesialiseer in longtoestande.)
Andrew was teen druktyd reeds vyf dae in die intensiewe sorgeenheid in Pretoria-Oos, maar volgens Dalene het die mediese personeel begin om hom stadig van die ventilator af te haal. Hy was steeds daaraan gekoppel maar het self sterker begin asemhaal.
Dr Willie sê hy het voorheen te doen gehad met pasiënte wat 'n allergiese reaksie toon op die teengif, maar Andrew se geval is die ergste wat hy nog beleef het. Hy sê ook Andrew was baie gelukkig, want daar het ongeveer 'n uur en dertig minute verloop vandat hy gebyt is totdat hy by die hospitaal aangekom het. "Hy is om 08:00 gebyt en die helikopter het rondom 09:26 by die hospitaal geland" sê hy. Volgens dr Willie is een uur gewoonlik die grens tussen lewe en dood wanneer 'n swart mamba jou gebyt het.
Dr Willie sê hy het in die 28 jaar wat hy praktiseer nog net 11 gevalle vir swart mamba-byte behandel – dit gebeur dus nie maklik nie.
Sy aanbeveling is dat elke gesin ten minste een ambusak moet aankoop – veral die mense wat op plase woon. "As jy iemand wat deur 'n swart mamba gebyt is deur middel van die ambusak kan help om asem te haal, kan jy definitief sy lewe red" sê hy.
'n Swart mamba se gif is neurotoksies en dit val die sentrale senustelsel aan. Dit tas onder andere beweging, asemhaling, sluk, spraak en visie aan.